Diari Oficial de la Generalitat Valenciana


Sumari del DOGV 2862, del 05-11-1996 (1996/839755)

REIAL DECRET 1950/1996, de 23 d'agost, sobre traspàs de funcions i serveis de l'administració de l'estat a la Comunitat Valenciana, en matèria de mitjans personals al servei de l'administració de justícia.
-------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1996/08/23/1950/dof/vci/html**

### Dades del document

Número de DOGV
:   2862

Data del DOGV
:   05-11-1996

Secció del DOGV
:   DISPOSICIONS GENERALS

Número del document
:   1996/839755


Data del document
:   23-08-1996

Organisme emissor
:   Presidència del Govern

Tipus de document
:   Reial decret

REIAL DECRET 1950/1996, de 23 d'agost, sobre traspàs de funcions i serveis de l'administració de l'estat a la Comunitat Valenciana, en matèria de mitjans personals al servei de l'administració de justícia.   
La Constitució espanyola estableix en l'article 149.1.5 que l'estat té competència exclusiva en matèria d'administració de justícia.  
Per la seua part, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 39, primera, que, en relació amb l'administració de justícia, exceptuada la militar, correspon a la Generalitat Valenciana exercir totes les facultats que les lleis orgàniques del poder judicial i del Consell General del Poder Judicial reconeguen o atribuïsquen al Govern de l'estat.  
La Llei Orgànica 6/1985, d'1 de juliol, del Poder Judicial, modificada per la Llei 16/1994, de 8 de novembre, estableix en l'article 455 i en la disposició addicional primera, apartat 2, amb els límits que imposa l'article 454 d'aquesta Llei, les funcions que puguen ser assumides per les comunitats autònomes.  
Mitjançant els reials decrets 249/1996 i 250/1996, de 16 de febrer, i el Reial Decret 296/1996, de 23 de febrer, van ser aprovats els reglaments orgànics dels cossos d'oficials, auxiliars i agents al servei de l'administració de justícia, metges forenses, i s'ha modificat el Reglament Orgànic del Cos de Secretaris Judicials.  
Per tant, cal traspassar a la Comunitat Valenciana les funcions i els serveis de l'administració de l'estat en matèria de mitjans personals al servei de l'administració de justícia.  
Finalment, el Reial Decret 4015/1982, de 29 de desembre, determina les normes i el procediment a què han d'adaptar-se els traspassos de funcions i els serveis de l'estat a la Generalitat Valenciana.  
De conformitat amb allò exposat en el Reial Decret esmentat, que també regula el funcionament de la Comissió Mixta de Transferències previstes en la disposició transitòria quarta de l'Estatut d'Autonomia de la Comunitat Valenciana, aquesta Comissió va adoptar, en la reunió del dia 30 de juliol de 1996, el corresponent acord, la virtualitat pràctica del qual exigeix la seua aprovació pel Govern, mitjançant reial decret.  
Per tant, en compliment d'allò disposat en la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques, i després de la deliberació prèvia del Consell de Ministres en la reunió del dia 23 d'agost de 1996,  
DECRETE  
Article 1  
S'aprova l'Acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, adoptat pel Ple de l'esmentada Comissió en la sessió del dia 30 de juliol de 1996, sobre traspàs de funcions i serveis de l'administració de l'estat a la Comunitat Valenciana, en matèria de mitjans personals al servei de l'administració de justícia, que es transcriu com a annex a aquest Reial Decret.  
Article 2  
Per tant, queden traspassats a la Comunitat Valenciana els béns, els drets i les obligacions, i també el personal i els crèdits pressupostaris, en els termes que resulten del mateix Acord i de les relacions annexes.  
Article 3  
El traspàs a què fa referència aquest Reial Decret tindrà efectivitat en els termes previstos en el mateix Acord de la Comissió Mixta, sense perjudici que el Ministeri de Justícia produesca, fins l'entrada en vigor d'aquest Reial Decret, si escau, els actes administratius necessaris per al manteniment dels serveis en aquest règim i nivell de funcionament que tingueren en el moment de l'adopció de l'Acord.  
Article 4  
Els crèdits pressupostaris que es determinen d'acord amb la relació número 2, seran donats de baixa en els conceptes d'origen i transferits pel Ministeri d'Economia i Hisenda als conceptes habilitats en la secció 32 dels pressupostos generals de l'estat, destinats a finançar el cost dels serveis assumits per les comunitats autònomes, una vegada que es trameten al departament esmentat, per part de l'Oficina Pressupostària del Ministeri de Justícia, els corresponents certificats de retenció del crèdit, per tal de donar compliment a allò disposat en la normativa vigent sobre pressupostos generals de l'estat per a 1996.  
Disposició final única  
Aquest Reial Decret entrarà en vigor l'endemà de la seua publicació en el Butlletí Oficial de l'Estat.  
Palma de Mallorca, 23 d'agost de 1996  
Juan Carlos R.  
El ministre d'Administracions Públiques,  
Mariano Rajoy Brey  
ANNEX  
El senyor Antonio Bueno Rodríguez i la senyora Catalina Escuin Palop, secretaris de la Comissió Mixta de Transferències previstes en la disposició transitòria quarta de l'Estatut d'Autonomia de la Comunitat Valenciana,  
Certifiquen:  
Que en el Ple de la Comissió Mixta realitzat el dia 30 de juliol de 1996, es va adoptar un acord sobre el traspàs de funcions i serveis de l'administració de l'estat a la Comunitat Valenciana, en matèria de mitjans personals al servei de l'administració de justícia, en els termes que a continuació s'expressen:  
A) Normes constitucionals i estatutàries en què s'empara el traspàs  
De conformitat amb l'article 149.1.5 de la Constitució, l'estat té competència exclusiva en matèria de justícia.  
Segons l'article 39, primera, de l'Estatut d'Autonomia de la Comunitat Valenciana, correspon a la Generalitat Valenciana exercir totes les facultats que les lleis orgàniques del poder judicial i del Consell General del Poder Judicial reconeguen o atribuïsquen al Govern de l'estat, i també segons l'article 3, li correspon coadjuvar en l'organització dels tribunals consuetudinaris i tradicionals i, en especial, en el Tribunal de les Aigües de la Vega Valenciana i en la instal·lació dels jutjats, amb subjecció, en tot cas, a allò disposat en la Llei Orgànica del Poder Judicial i segons l'article 23.2 correspon íntegrament a l'estat, de conformitat amb les lleis generals, l'organització i el funcionament del Ministeri Fiscal.  
La Llei Orgànica 6/1985, d'1 de juliol, del Poder Judicial, modificada per la Llei 16/1994, de 8 de novembre, estableix en l'article 455 i la disposició addicional primera, apartat 2, amb els límits que imposa l'article 454 de la mateixa Llei, les funcions que puguen ser assumides per les comunitats autònomes.  
B) Funcions i serveis de l'administració de l'estat que es traspassen a la Comunitat Valenciana  
1. Es traspassen a la Comunitat Valenciana les funcions i els serveis que dins del seu territori exerceix l'administració de l'estat sobre:  
a) Personal al servei de l'administració de justícia en els termes establerts en el Reial Decret 249/1996, de 16 de febrer, pel qual s'aprova el Reglament Orgànic dels Cossos d'Oficials, Auxiliars i Agents al Servei de l'administració de Justícia i el Reial Decret 296/1996, de 23 de febrer, pel qual s'aprova el Reglament Orgànic del Cos Metges Forenses.  
b) La revisió i l'aprovació de les agrupacions de les secretaries de jutjats de pau; la fixació de la seua plantilla i l'adscripció, si escau, de funcionaris dels cossos a què fa referència el paràgraf a), als jutjats de poblacions de més de 7.000 habitants o que per les necessitats de treball es considere justificat.  
2. Actuacions en cooperació  
Per a l'adequat exercici de les competències d'ambdues administracions, la Comunitat Valenciana, respecte dels secretaris judicials, podrà dur a terme les actuacions previstes en el Reial Decret 250/1996, de 16 de febrer, pel qual es modifica el Reglament Orgànic del Cos de Secretaris Judicials.  
C) Personal que es traspassa.  
Es traspassa a la Comunitat Valenciana el personal que s'especifica en la relació adjunta número 1.  
D) Valoració definitiva de les càrregues financeres dels serveis que es traspassen  
1. La valoració definitiva del cost efectiu que, en pessetes de 1990, correspon a les funcions i mitjans traspassats a la Comunitat Valenciana, s'eleva a 2.833.656.131 pessetes.  
2. El finançament en pessetes de 1996 que correspon al cost efectiu anual dels funcionaris i mitjans presentats es detalla en la relació número 2.  
3. El cost efectiu que figura detallat en els quadres de valoració de la relació número 2 es finançarà de la manera següent:  
Transitòriament, fins el moment en què el cost efectiu es compute per revisar el percentatge de participació de la Comunitat Autònoma en els ingressos de l'estat. Aquest cost es finançarà mitjançant la consolidació de la secció 32 dels pressupostos generals de l'estat, dels crèdits relatius als diferents components del cost efectiu, pels imports que es determinen susceptibles d'actualització pels mecanismes generals previstos en cada llei de pressupostos.  
Les possibles diferències que es produïsquen durant el període transitori a què fa referència el paràgraf anterior, pel que fa al finançament de les funcions transferides, seran objecte de regularització, si escau, al tancament de l'exercici econòmic que corresponga, mitjançant la presentació dels comptes i els estats justificatius corresponents davant una comissió de liquidació que es constituirà en el Ministeri d'Economia i Hisenda.  
E) Data d'efectivitat del traspàs  
El traspàs de funcions i serveis objecte d'aquest acord tindrà efectivitat a partir del dia 1 de gener de 1997.  
I perquè conste, expedim aquest certificat.   
València, 30 de juliol de 1996.- Els secretaris de la Comissió Mixta: Antonio Bueno Rodríguez i Catalina Escuin Palop.


Còpia Permalink ELI